Hamilton vrea ca un pilot de 17 ani să-l înlocuiască la Mercedes: "Ar fi mișcarea corectă"
Legendarul pilot Lewis Hamilton (39 de ani) o va părăsi pe Mercedes la finalul acestui sezon din Formula 1. Britanicul va concura din 2025 pentru Ferrari.
Mercedes trebuie acum să găsească un înlocuitor pentru Hamilton, dar misiunea nu este deloc ușoară. Există zvonuri cu privire la aducerea lui Carlos Sainz Jr (29 de ani), pilot la care Ferrari renunță tocmai pentru Hamilton, dar spaniolul nu pare foarte atras de această idee.
Hamilton propune un adolescent la Mercedes AMG
Pilotul titular al echipei Mercedes începând cu sezonul 2025 va fi George Russell (26 de ani), în prezent coechipierul lui Lewis Hamilton. Din acest motiv, Hamilton propune ca Mercedes să mizeze pe un pilot tânăr din academie pentru locul rămas liber.
De șapte ori campion mondial în Formula 1, Lewis Hamilton l-a recomandat pe italianul Andrea Kimi Antonelli (17 de ani). Acesta concurează în prezent în Formula 2, pentru Prema Racing.
"Sincer, nu am nicio idee despre planurile lui Toto Wolff. Cu toate acestea, eu cred că mișcarea corectă ar fi să aducă în echipă un pilot tânăr. Dacă era treaba mea, probabil că îl alegeam pe Kimi (n.r Andrea Kimi Antonelli)", a declarat Lewis Hamilton, potrivit Planet F1.
Andrea Kimi Antonelli este considerat un pilot de mare perspectivă. Acesta a mai testat mașini din Formula 1 în ultima perioadă. De asemenea, există zvonuri potrivit cărora Mercedes ar putea să solicite echipei Williams Racing să-l folosească pe Andrea Kimi Antonelli în a doua parte a sezonului, în locul lui Logan Sargeant (23 de ani). Cel puțin în unele curse.
Șeful echipei Mercedes, Toto Wolff, a spus că pentru moment nu ar trebui să se discute despre înlocuitorul lui Lewis Hamilton: "Sunt foarte multe zvonuri. Hai să-l lăsăm pe Kimi să se concentrenze pe Formula 2, noi avem multe alte probleme de rezolvat în acest sezon".
Mai mulți piloți se află pe final de contract
Carlos Sainz nu este singurul pilot important fără contract pentru sezonul 2025 din Formula 1. Într-o situație similară se află vicecampionul mondial din 2023, Sergio Perez (34 de ani / Red Bull Racing).
Este și cazul următorilor: Alexander Albon (28 de ani / Williams) și Daniel Ricciardo (34 de ani / AlphaTauri), Yuki Tsunoda (23 de ani / AlphaTauri), Valtteri Bottas (34 de ani / Stake F1 Team Kick Sauber), Zhou Guanyu (24 de ani / Stake F1 Team Kick Sauber), Kevin Magnussen (31 de ani / Haas) și Logan Sargeant (23 de ani / Williams).
Ferrari și McLaren sunt singurele echipe care au ambii piloți confirmați pentru sezonul 2025: Charles Leclerc - Lewis Hamilton și Lando Norris - Oscar Piastri.
Urmăriți SPORT.RO și pe Google News